b'\n_START_ARTICLE_\nFranc Zadravec\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani murskosobo\xc5\xa1ki gimnaziji se je leta 1947 vpisal na \xc5\xa1tudij slovenistike in rusistike na Filozofski fakulteti in leta 1952 diplomiral. Deset let pozneje pa tam tudi doktoriral s tezo Mi\xc5\xa1ko Kranjec 1908\xe2\x80\x931935. Med letoma 1952 in 1957 je pou\xc4\x8deval sloven\xc5\xa1\xc4\x8dino na gimnaziji v Murski Soboti, kjer je ustanovil in prvi vodil \xc5\xa0tudijsko knji\xc5\xbenico, nato pa zasedel mesto asistenta za novej\xc5\xa1o slovensko literarno zgodovino na Oddelku za slovanske jezike in knji\xc5\xbeevnosti na Filozofski fakulteti. Leta 1973 je postal redni profesor, ob upokojitvi leta 1993 pa zaslu\xc5\xbeni profesor. Leta 1979 je bil izvoljen za dopisnega in 1985 za rednega \xc4\x8dlana SAZU. Kot gostujo\xc4\x8di profesor je predaval na tujih univerzah v Novem Sadu, Celovcu, Trstu, Innsbrucku, Regensburgu, Berlinu. Opravljal je delo urednika oziroma sourednika revij Svet ob Muri, Jezik in slovstvo, Panonski zbornik, Slavisti\xc4\x8dna revija (odgovorni urenik 1981-97) ter knji\xc5\xbenih zbirk Na\xc5\xa1a beseda in Beseda sodobnih jugoslovanskih pisateljev._NEWLINE_Za svoje delo je dobil leta 1984 Kidri\xc4\x8devo nagrado, leta 1980 je bil odlikovan z redom zaslug za ljudstvo s srebrnimi \xc5\xbearki in 1996 s srebrnim \xc4\x8dastnim znakom RS.\n_START_SECTION_\nZnanstveno delo\n_START_PARAGRAPH_\nZadravec se je ukvarjal z zgodovino novej\xc5\xa1e slovenske knji\xc5\xbeevnosti od naturalizma in simbolizma dalje. Z vidika pisateljevega odnosa do dru\xc5\xbebene stvarnosti je obravnaval dela Cankarja. Zanimali sta ga Murnova in \xc5\xbdupan\xc4\x8di\xc4\x8deva lirika, Gradnik in Grum, osrednja tema njegovih obravnav je Kranjec. Pisal je o delih Sre\xc4\x8dka Kosovela, Josipa Vidmarja (monografija), Ivana Preglja, Franceta Bevka, slovenski koro\xc5\xa1ki knji\xc5\xbeevnosti (Voranc) in slovenskem romanu 20. stoletja.'